Прилог 7.1.б. Правила о ближим условима за избор наставника и сарадника Филозофског факултета у Београду – ступила на снагу 24.09.20019.

УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

КАДРОВСКА КОМИСИЈА

Број: 1606/1

24.09.2019. године

На основу члана269. Статута Филозофског факултета у Београду ( 05/2-2 бр. 1/26-2 од 23.11.1018. године), а у складу Правилником о минималним условима за стицање звања наставника на Универзитету у Београду (“Гласник Универзитета у Београду“, број: 192/16 од 1.7.2016. године) и Правилника о начину и поступку стицања звања и заснивања радног односа наставника Универзитета у Београду („Сл. гласник Универзитета у Београду“ број 200/17) Кадровска комисија, на седници одржаној 24.09.2019. године, донела је

**ПРАВИЛА О БЛИЖИМ УСЛОВИМА ЗА ИЗБОР НАСТАВНИКА**

**И САРАДНИКА ФИЛОЗОФСКОГ ФАКУЛТЕТА У БЕОГРАДУ**

Члан 1.

Овим правилима ближе се одређују критеријуми и мерила за избор наставника и сарадника Филозофског факултета у Београду (у даљем тексту: Факултет), у складу са Законом о високом образовању, Препорукама Националног савета за високо образовање о ближим условима за избор у звања наставника, Правилника о минималним условима за стицање звања наставника на Универзитету у Београду (у даљем тексту: Правилник), Правилника о начину и поступку стицања звања и заснивања радног односа наставника Универзитета у Београду , Одлука о извођењу приступног предавања на Универзитету у Београду (Гласник Универзитета у Београду, бр. 195. од 22.9.2016.) , Одлуке о измени и допуни одлуке о извођењу приступног предавања на Универзитету у Београду (Гласник Универзитета у Београду, бр. 199. од 16.10.2017.)и Статутом Факултета.

Члан 2.

Избор у звање сарадника у настави врши се у складу са одредбама члана 83. Закона о високом образовању и чл. 119. и 120. Статута Факултета.

Избор у звање асистента врши се у складу са одредбама члана 84. Закона о високом образовању и чл. 121. и 122. Статута Факултета.

Избор наставника страног језика врши се непосредно на основу члана 79. Закона о високом образовању, члана 123. Статута Факултета и Правилника о минималним условима за стицање звања наставника на Универзитету у Београду.

Наставници Факултета у звању доцента, ванредног професора и редовног професора бирају се у складу са одредбама члана 74. Закона о високом образовању, а према Правилнику о минималним условима за стицање звања наставника на Универзитету у Београду.

Члан 3.

Под научном монографијом, која је посебан услов за избор у звање ванредног и редовног професора, подразумева се књига која представља самостално научно дело које обрађује одређену тему; рецензирано од најмање два научника из одговарајуће области; које испуњава утврђене библиографске услове (ISBN и др.) и има најмање 216.000 словних знакова.

У обим монографије треба да се урачунају дијаграми, графикони, табеле, цртежи и формуле као једна трећина страница односно 600 словних места.

У изузетним случајевима, уколико монографија има мање словних места или страница утврђених ставом 1. овог члана, Комисија одељења, дужна је да достави образложење.

Коауторска монографија или уџбеник могу се вредновати као при избору у звање ванредног професора ако је јасно означен део који је написао кандидат или уколико постоји писана изјава коаутура и уколико обим тога дела одговара обиму из става 1. овога члана.

За избор у звање редовног професора неопходна је самостална монографија.

Под уџбеником, у смислу ових правила, подразумева се универзитетски уџбеник*,* рецензиран оддва редовна или ванредна професора или два научна саветника или виша научна сарадника из одговарајуће научне области и одобрен за употребу од Већа одељења.

Члан 4.

Статус монографије, у смислу члана 3. ових правила, нема: (а) објављена докторска дисертација или магистарска теза; (б) ново издање књиге која је узета у обзир приликом ранијих избора у звање; (в) публикација сачињена од радова који су узети у обзир приликом ранијих избора, уколико не садржи више од 216.000 словних места.

Радови објављени у зборнику радова са научног скупа не могу се сматрати поглављем у монографији.

Члан 5.

Превод текстова са предмодерних језика може се вредновати као монографија уколико је праћен студијом и стручним коментаром који својим обимом испуњавају најмање половину услова утврђеног чланом 3. ових правила.

Под преводима изворног текста у облику студије, поглавља или чланка, предвиђеним за избор у звање доцента и ванредног професора подразумевају се преводи са старих језика.

Рецензиран каталог студијске и ретроспективне изложбе (монографске, групне, тематско-проблемске) међународног или националног значаја, научноистраживачког, иновативног методолошког или интерпретативног карактера (са рецензијом, резимеом на страном језику и уводном студијом) може се, сходно обиму и карактеру садржаја, вредновати као монографија у складу са чланом 3. ових правила.

Критичко издање историјске грађе може се сходно обиму и карактеру садржаја рачунати као монографија. Уколико је то научна публикација у виду и обиму засебне књиге, пратећа студија и стручни коментари треба да буду обима утврђеног чланом 3. ових правила.

Изузетно, уколико је грађа преведена са неког предмодерног језика, примениће се став 1. овог члана.

Члан 6.

Рад може имати статус „поглавља у књизи“ или рада у тематском зборнику уколико има најмање 28.800 словних места, (16 страница текста по 1800 словних места по страници). Изузетно, уколико се ради о раду мањег обима, али не краћем од 14.400 словних места (8 страница текста по 1800 словних места по страници) Комисија одељења образложени предлог доставља Кадровској комисији на усвајање.

Члан 7.

Зборник радова са научног скупа (из члана 10. ових правила) је публикација коју издаје организатор скупа самостално или у сарадњи са неким издавачем или научним часописом, у којој се објављују прилози у целини саопштени на скупу.

Прилог са научног скупа може бити објављен у другим научним часописима са листа Универзитета и надлежног Министарства, са ознаком да је био саопштен на научном скупу.

Члан 8.

Електронско издање монографија, зборника је оно издање које има e-ISBN број и које задовољава све услове штампане монографије, зборника.

Члан 9.

Категоризацију радова и научних скупова врши комисија од најмање два наставника, коју одређује одељење.

Комисија је одговорна за тачност категоризације радова и научних скупова.

Члан 10.

Категоризација научних скупова и одређивање њиховог статуса (међународни или национални) врши се на основу следећих критеријума:

(а) статус међународног научног скупа има скуп који организује међународни научни одбор, научно удружење, акредитоване научне организације и установе културе од националног значаја или научна институција (при чему научни одбор у свом саставу мора имати чланове из најмање три земље); који има међународну селекцију и рецензију пријављених радова; и који има најмање пет учесника из најмање пет земаља са радовима;

(б) статус националног научног скупа има скуп који организује национални научни одбор, научно удружење или научна институција, а организациони и програмски одбор скупа у свом саставу има еминентне научнике/истраживаче и истакнуте стручњаке, при чему број учесника научног скупа, односно на њему поднетих саопштења, не може бити мањи од десет.

Члан 11.

Од укупног броја радова потребних за избор у одговарајуће звање најмање једну половину од минимално предвиђених радова чине самостални радови или радови у којима је истраживач/наставник први аутор.

Пуно ауторство за рад у часописима и зборницима са научних скупова прихвата се ако нема више од три коаутора из исте научне области*.*

Пуно ауторство се прихвата, без обзира на коауторство и редослед аутора, за радове у часописима у горњих 50% SCI и SSCI листе.

Пуно ауторство за рад у тематском зборнику прихвата се ако нема више од три аутора из исте научне области.

За ауторску монографију која замењује радове објављене у часопису код избора за ванредног професора важи став 2. члана 3.

Под поглављем у монографији подразумева се део монографије који има најмање један табак текста ( 16 страна текста по 1800 словних места по страници).

Члан 12.

Услове за избор у више звање кандидат треба да оствари након избора у претходно звање („претходно“, у односу на звање за које се предлаже).

Уколико је кандидат више пута биран у исто звање (у више изборних периода), узимају се у обзир резултати остварени од првог избора у то звање, с тим да за доцента треба да има најмање два објављена рада, за ванредног професора најмање четири рада, а за редовног професора најмање шест објављених радова у последњих пет година.

Уколико се кандидат поново бира у исто звање узимају се у обзир резултати остварени од првог избора у то звање, с тим да за доцента треба да има најмање два објављена рада а за ванредног професора најмање четири рада.

Члан 13.

Поступак за избор у звање доцента може се покренути ако је кандидат одбранио докторску дисертацију и ако су испуњени услови за избор у ово звање утврђени Правилником**.**

Поступак за избор (унапређење) у звање ванредног професора може се покренути ако су испуњени услови за избор у ово звање утврђениПравилником.

Поступак за избор (унапређење) у звање редовног професора може се покренути ако су испуњени услови за избор у ово звање утврђени Правилником.

Конкурс за избор наставника на који се може пријавити и лице које се налази у радном односу на одређено време у звању наставника или асистента на Факултету, расписује се најкасније 6 (шест) месеци пре истека времена за које је наставник, односно асистент биран.

Изузетно, конкурс за избор у непосредно више звање се може расписати пре рока утврђеног у ставу 4. овог члана у случају када овлашћени предлагач констатује да су се за избор стекли услови утврђени Законом о високом образовању, Статутом Универзитета у Београду, Статутом Факултета и Правилником, односно Правилима о ближим условима за избор наставники и сарадника на Факултету.

Члан 14.

Ако за избор у звање наставника конкурише лице које први пут заснива радни однос на Факултету, односно у предходном периоду није обављао пословенаставника, услови утврђени Правилником узимају се кумулативно, тј. збрајају се услови утврђени за звање за које конкурише и услови за сва претходна (нижа) звања**.**

Способност за наставни рад лица које није имало искуства у универзитетској настави, утврђује се на начин прописан чланом 118. став 6. Статута Факултета и Одлуком о извођењу приступног предавања на Универзитету у Београду (Гласник Универзитета у Београду, бр. 195. од 22.9.2016.) и Одлуком о измени и допуни одлуке о извођењу приступног предавања на Универзитету у Београду (Гласник Универзитета у Београду, бр. 199. од 16.10.2017.).

Члан 15.

Педагошки рад наставника и сарадника оцењује комисија из члана 9. ових правила , на основу следећих елемената:

1) *унапређивање програма наставе* – иновирање програма, увођење нових садржаја, усклађивање са развојем наукеи струке;

2) *обезбеђивање литературе и извора за учење* – припремање уџбеника и приручника, скрипата, збирки текстова, практикума и сл.;

3) *припремање за наставу и квалитет извођења наставе* – начин излагања наставних садржаја и прилагођеност излагања предзнању студената; увођење нових облика наставног рада (интерактивне, диференциране, тимске наставе и сл.); иновирање метода наставног рада и примена метода које омогућују активирање студената и њихово укључивање у различите видове наставног рада, доприносе оспособљавању студената за самостални рад и њиховом увођењу у истраживачки рад и подстиче код њих развој критичког мишљења.

4) *начин оцењивања резултата рада студената* – праћење рада студената током године, континуирано проверавање знања (колоквијуми и сл.), примена инструмената објективног оцењивања (тестови знања, есеји); анализа успеха студената на испиту и спремност на кориговање начина рада у настави;

5) *однос према студентима* – коректан однос према студентима и спремност да им се пружи подршка и помоћ у учењу и испуњавању наставних обавеза; консултовање студената о проблемима наставе, програму и методу рада и спремност да се узме у обзир њихово мишљење; редовно одржавање наставе и консултација и испуњавање менторских обавеза;

6) *менторски рад* – вођење студената у изради семинарских радова и истраживачких пројеката; менторство и помоћ студентима у изради завршних радова на основним и дипломским академским студијама – мастер; менторство у изради магистарских теза и докторских дисертација.

При оцењивању резултата педагошког рада наставника и сарадника узима се у обзир и оцена коју у поступку вредновања наставног рада дају студенти (студентска анкета).

Члан 16.

Уз предлог за покретање поступка за избор наставника и сарадника у одговарајуће звање, Кадровској комисији се доставља следећа документација:

(1) одлука већа одељења за покретање поступка за избор наставника односно сарадника у одговарајуће звање;

(2) попуњени образац за евидентирање остварених резултата наставника односно сарадника који се предлаже за избор у звање;

(3) библиографија кандидата

Одељење је у обавези да за потенцијалне кандидате достави документацију прописану у ставу 1. овог члана.

Образац за евидентирање остварених резултата наставника и сарадника, из тачке (2) овог члана налази се на сајту Факултета.

Члан 17.

Ова правила ступају на снагу даном усвајања, а примењиваће се од 24.09.2019. године.

ПРЕДСЕДНИК КОМИСИЈЕ

Проф. др Иван Ковачевић